૨૦૧૪ ચૂંટણી પછી ત્રીજા મોરચાની સંભાવના
યુપીએને ઉથલાવવાનો ઇરાદો નથી ઃ મુલાયમે એકાએક વલણ બદલ્યું
મમતા મુલાયમ વચ્ચે સંધિ માટે અખિલેશના પ્રયાસો ઃ કોંગ્રેસ ભાજપ બન્ને નિષ્ફળ છે
(પીટીઆઇ)	કોલકાતા, તા. ૧૩
સમાજવાદી પાર્ટીના પ્રમુખ મુલાયમ સિંહ યાદવે ચૂંટણી પછી જોડાણ અંગેના વિકલ્પો ખૂલ્લા રાખતા જણાવ્યું હતું કે ૨૦૧૪ની લોકસભા ચૂંટણી પછી જ કોંગ્રેસ અને ભાજપ સિવાયના પક્ષો દ્વારા ત્રીજા મોરચાની રચના કરવાનો નિર્ણય લેવામાં આવશે.
સમાજવાદી પાર્ટીએ જણાવ્યું હતું કે તે ઉત્તર પ્રદેશ અને અન્ય રાજ્યોમાં એકલા હાથે લોકસભાની ચૂંટણી લડશે. જો કે આજે તેમણે સ્પષ્ટતા કરી હતી કે તે કેન્દ્રમાં યુપીએ સરકારને ટેકો આપવાનુ ચાલુ રાખશે. પક્ષની બેદિવસીય રાષ્ટ્રીય કારોબારીની બેઠકના અંતે સમાજવાદી સુપ્રીમો મુલાયમસિંહ .યાદવે જણાવ્યું હતું કે ત્રીજા મોરચાની રચના હંમેશા ચૂંટણી પછી કરવામાં આવે છે. ૨૦૧૪ની ચૂંટણીના પરિણામોને ધ્યાનમાં રાખી ત્રીજા મોરચાની રચના કરવામાં આવશે. આ દરમિયાન ઉત્તર પ્રદેશના મુખ્યપ્રધાન અખિલેશ યાદવ પશ્ચિમ બંગાળના મુખ્યપ્રધાન મમતા બેનરજીને મળ્યા હતા અને તેમને મનાવવાના પ્રયત્નો કર્યા હતા.
મુલાયમ સિંહ યાદવે એક પ્રશ્નનાં જવાબમાં જણાવ્યું હતું કે હાલમાં હું વડાપ્રધાન પદનો ઉમેદવાર નથી. પરંતુ ભવિષ્યમાં સંજોગોને ધ્યાનમાં રાખી જો જરૃર પડશે તો હું આ પદ સ્વીકારી શકું છું. હું સાધુ કે સંત નથી.
જ્યારે તેમને પૂછવામાં આવ્યું કે તે પોતાના જોડાણમાં તૃણમુલ કોંગ્રેસ કે ડાબેરીઓને પણ સામેલ કરશે? તો તેના જવાબમાં યાદવે જણાવ્યું હતું કે અમે અત્યાર સુધી કોઇ પણ પક્ષ સાથે વાત કરી નથી અને અમે ચૂંટણી અગાઉ કોઇ પણ પક્ષ સાથે વાત કરવાના પણ નથી.
જ્યારે તેમને ત્રીજા મોરચાની રચના કરવા માટે પ્રાદેશિક પક્ષો સાથે વાત શરૃ કરી દેવામાં આવી હોવાના સમાજવાદી પાર્ટીના મહાસચિવ મોહનસિંહના નિવેદન અંગે પૂછવામાં આવ્યું તો તેમણે જણાવ્યું હતું કે તેમનો કહેવાનો અર્થ એ હતો કે અમે અન્ય પક્ષો સાથે સારા સંબધો બનાવી રાખીશું.
તેમણે જણાવ્યું હતું કે કોંગ્રેસને ટેકો આપવા પાછળનો એક માત્ર ઉદેશ સાંપ્રદાયિક પક્ષોને સત્તામાં આવતા અટકાવવાનો છે. જો કોંગ્રેસ પક્ષ નબળો પડશે તો સાંપ્રદાયિક પક્ષો શકિતશાળી બનશે. જોે કે તેમણે જણાવ્યું હતું કે કોંગ્રેસ અને ભાજપ બંને નબળા પડી ગયા છે અને તેમની નીતિઓમાં પણ સ્પષ્ટતાનો અભાવ છે. આ બંને પક્ષો નિષ્ફળ જતા સમાજવાદી પક્ષની જવાબદારી વધી ગઇ છે.
યાદવે જણાવ્યું હતું કે તે ઉત્તર પ્રદેશ ઉપરાંત બિહાર, મધ્ય પ્રદેશ અને ઝારખંડમાં એકલા હાથે લોકસભાની ચૂંટણી લડશે. મમતા બેનરજી અંગે પૂછવામાં આવેલા એક પ્રશ્નનાં જવાબમાં તેમણે જણાવ્યું હતું કે તેઓ તેેમની સાથે સારા સંબધો જાળવી રાખશે.